**Povzetek revizijskega poročila *Pravilnost poslovanja Mestne občine Slovenj Gradec v delu, ki se nanaša na pripravo proračuna in zaključnega računa proračuna za leto 2016***

Računsko sodišče je revidiralo *pravilnost poslovanja Mestne občine Slovenj Gradec v delu, ki se nanaša na pripravo proračuna in zaključnega računa proračuna za leto 2016.* Cilj revizije je bil izrek mnenja o pravilnosti poslovanja Mestne občine Slovenj Gradec v delu, ki se nanaša na pripravo proračuna in zaključnega računa proračuna za leto 2016.

Računsko sodišče je o pravilnosti poslovanja Mestne občine Slovenj Gradecv delu, ki se nanaša na pripravo proračuna in zaključnega računa proračuna za leto 2016, izreklo *mnenje s pridržkom,* ker občina ni poslovala v skladu s predpisi v naslednjih primerih:

* dela predvidenih proračunskih prejemkov ni zadržala in izkazala kot splošne proračunske rezervacije; pomanjkljivo je poročala o izvršenih prerazporeditvah proračunskih sredstev; v letu 2016 je na proračunski postavki izplačala za 13.331 evrov več sredstev, kot jih je načrtovala v veljavnem proračunu; ni določila obsega izdatkov za posamezno trimesečje ali drugo obdobje, v okviru katerega smejo neposredni uporabniki plačevati obveznosti; ni mesečno načrtovala likvidnosti; pri pripravi načrta razvojnih programov občina ni upoštevala meril za izbiro med konkurenčnimi programi ali projekti, saj teh meril in načina njihove uporabe nima predpisanih; župan je osnutek proračuna za leto 2016 prepozno predložil v obravnavo občinskemu svetu; poročilo o izvrševanju proračuna v prvem polletju 2016 je bilo občinskim svetnikom posredovano prepozno; poročilo o izvrševanju proračuna v prvem polletju 2016 ne vsebuje vseh predpisanih sestavin; pred pričetkom priprave proračuna ni ustrezno določila proračunskih uporabnikov, ki so hkrati predlagatelji finančnih načrtov; župan je predlog zaključnega računa proračuna za leto 2016 prepozno predložil Ministrstvu za finance; župan je prerazporedil sredstva v skupnem znesku 94.915 evrov med področji proračunske porabe;
* obrazložitve finančnih načrtov v proračunu za leto 2016 v delu, ki se nanaša na načrtovana sredstva za spodbujanje razvoja turizma in gostinstva, nujno zdravstveno varstvo, knjižničarstvo in založništvo ter predšolsko vzgojo, ne vsebujejo vseh obveznih sestavin;
* za en projekt je dokument identifikacije investicijskega projekta izdelala oziroma pridobila šele po tem, ko je bil projekt že vključen v načrt razvojnih programov za obdobje od leta 2016 do leta 2019; 11 projektov je uvrstila v načrt razvojnih programov za obdobje od leta 2016 do leta 2019, ne da bi pred uvrstitvijo izdelala dokument identifikacije investicijskega projekta;
* splošni in posebni del zaključnega računa proračuna za leto 2016 ne vsebujeta primerjave med realiziranim in sprejetim proračunom za leto 2016; obrazložitev splošnega dela zaključnega računa proračuna za leto 2016 ne vsebuje vseh obveznih sestavin; obrazložitev posebnega dela zaključnega računa proračuna za leto 2016 ne vsebuje poročil o realizaciji finančnih načrtov neposrednih proračunskih uporabnikov; poročilo o doseženih ciljih in rezultatih ne vsebuje vseh obveznih sestavin; obrazložitve podatkov iz bilance stanja na dan 31. 12. 2016 ne vsebujejo vseh obveznih sestavin; poslovno poročilo za leto 2016 ne vsebuje poročila o doseženih ciljih in rezultatih;
* pojasnila k bilanci stanja na dan 31. 12. 2016 ne vsebujejo računovodskih informacij;
* župan je predlog zaključnega računa proračuna za leto 2016 v sprejem občinskemu svetu predložil prepozno.

Mestna občina Slovenj Gradec je med revizijskim postopkom sprejela ustrezne popravljalne ukrepe za odpravo razkrite nepravilnosti, zato računsko sodišče ni zahtevalo predložitve odzivnega poročila, ji je pa podalo *priporočila* za izboljšanje poslovanja.

Ljubljana, 14. decembra 2018